Jurnal Kajian Lisan Malaysia (JKLM) merupakan jurnal primer yang memberi fokus kepada pendokumentasian Lisan hasil daripada maklumat-maklumat yang diperolehi dari temubual yang dijalankan bersama tokoh-tokoh yang terpilih dalam pelbagai bidang merangkumi pelbagai lapisan masyarakat menjadikan satu perspektif baharu tentang peristiwa-peristiwa sejarah dapat dihasilkan. JKLM menerima manuskrip dalam semua bidang terutamanya dalam Sains Sosial, Sains dan Teknologi, Informatik, Sains, dan bidang pengajian yang berkaitan. JKLM ialah jurnal Dalam Talian dan menerima pakai Single-Blind Reviewed dan diterbitkan Dwi-Tahunan (Mei dan November setiap tahun). Manuskrip dipilih berdasarkan proses semakan peer-review yang ketat untuk memastikan keaslian, kebaharuan dan kesan penerbitan kepada khalayak yang lebih luas. Menerbitkan kertas kerja anda di JKLM adalah sangat berpatutan dan boleh diakses oleh pembaca kerana JKLM melaksanakan inisiatif penerbitan terbuka (open-access). JKLM diterbitkan oleh Academica Press Solutions untuk komuniti saintifik. [English] Jurnal Kajian Lisan Malaysia (JKLM) is a premier journal dedicated to documenting oral history through information gathered from interviews with selected figures across various fields and societal levels. This approach yields fresh perspectives on historical events. JKLM welcomes manuscripts from diverse disciplines, particularly in Social Sciences, Science and Technology, Computer Science, Pure Sciences, and Other related fields of study As an online journal, JKLM employs a Single Blind Peer Review process and is published Biannually (in May and November each year). Manuscript selection follows a rigorous peer-review process to ensure Originality of work, Novelty of content, and Broad scholarly impact. Publishing with JKLM offers Affordable publication costs, Open-access availability for all readers, and Wide dissemination of knowledge. JKLM is published by Academica Press Solutions for the global scientific community.
Artikel ini berasaskan sumber daripada kajian penulis terhadap tokoh sejarah lisan yang telah dijalankan bersama Encik Muhammad Saiful Azam Mohamed Yusoff atau lebih dikenali sebagai Saiful Apek. Beliau merupakan seorang pelawak, pelakon dan penyanyi terkenal tanah air dari tahun 1994 sehingga kini. Artikel ini menyingkap tentang pengalaman beliau sepanjang menjadi pelawak, pelakon dan juga penyanyi sehingga mendapat gelaran pelawak nombor satu negara. Selain itu, artikel ini merangkumi kisah latar belakang kehidupannya seperti latar belakang pendidikan sekolah rendah dan menengah. Artikel ini juga menceritakan tentang kehidupan beliau pada masa sekarang sebagai artis yang popular. Beliau sangat berpengalaman di dalam bidang lakonan komedi dan juga nyanyian kerana telah terlibat dalam bidang lakonan dan nyanyian ini selama tiga puluh tahun. Pengalaman beliau serta sumbangannya terhadap dunia seni tanah air amatlah berharga dan diharap dapat membantu semua orang supaya lebih mengenali bidang lakonan komedi dan nyanyian pada masa akan datang kerana sumber lisan ini adalah merupakan rujukan primer. Maklumat asas berkaitan tokoh ini telah didokumentasikan menggunakan teknik sejarah lisan.
Copyright (c) 2025 Shafie Saleh @ Daud, Zul-Amirul Muhaimin Mohd Zukri, Fatin Nur Zulkipli, Noor Rahmawati Alias https://creativecommons.org/licenses/by/4.0/
Profesionalisme Seniman yang Berkarisma: Rahim Omar
Artikel ini bertujuan meneliti perjalanan kerjaya dan pencapaian Rahim bin Omar, seorang pelakon Malaysia yang masih aktif dalam industri hiburan. Masalah penyelidikan fokus kepada kurangnya dokumentasi akademik berkaitan sumbangan artis tempatan dalam bidang seni persembahan, khususnya pelakon yang berperanan penting tetapi kurang diberikan perhatian dalam wacana ilmiah. Kajian ini dilaksanakan melalui kaedah kualitatif dengan temu bual berstruktur bersama Rahim bin Omar. Kajian ini dijalankan secara dalam talian melalui platform Google Meet pada 7 Julai 2022, dari jam 3.00 petang hingga 5.00 petang. Hasil temu bual menunjukkan bahawa Rahim telah memulakan kerjaya lakonannya sejak tahun 1993 dan kekal aktif sehingga kini. Sepanjang tempoh tersebut, beliau telah membintangi pelbagai drama dan filem, di samping menerima pengiktirafan melalui pencalonan Anugerah Skrin TV3 (ASK) 2017 dalam kategori Pelakon Pembantu Lelaki Terbaik Drama/Telefilem menerusi karya Kapcai Ayah. Walaupun anugerah tersebut dimenangi oleh Remy Ishak, pencalonan itu membuktikan keberadaan Rahim sebagai pelakon berbakat yang diiktiraf industri. Selain itu, dapatan turut menunjukkan filem pertama beliau ialah Mat Desa, yang menjadi titik tolak kepada perjalanan kariernya dalam dunia lakonan. Secara keseluruhannya, kajian ini menyimpulkan bahawa Rahim bin Omar bukan sahaja berjaya mengekalkan kesinambungan dalam kerjaya seni lebih daripada dua dekad, tetapi juga menyumbang kepada kepelbagaian watak dan naratif dalam industri hiburan Malaysia. Penyelidikan ini menegaskan kepentingan mendokumentasikan pengalaman artis tempatan sebagai sebahagian daripada khazanah seni dan sejarah budaya negara.
Copyright (c) 2025 Ku Nurfadhlin Ku Amirudin, Aisyah Afiqah Mustaffa, Siti Aishah Mokhtar, Fatin Nur Zulkipli https://creativecommons.org/licenses/by/4.0/
Perjalanan Seorang Seniman Veteran: Hafizuddin Fazil
Temu bual ini telah dilakukan bersama tokoh seniman Hafizuddin bin Fazil, pelakon veteran tanah air yang berumur 63 tahun untuk mengetahui lebih mendalam tentang perjalanan beliau dalam bidang seni tanah air. Hafizuddin Fazil mula bergiat aktif dalam bidang perfileman tanah air pada tahun 1990 sehingga kini. Beliau yang kini masih lagi bergiat aktif dalam bidang seni tanah air banyak memegang watak bapa apabila berlakon dan pernah menjadi pelakon alih sura kartun animasi. Pelbagai pengalaman, ujian dan cabaran yang dihadapi oleh beliau ketika berada dalam industri perfileman. Dengan temubual sebegini, sejarah dan perjalanan yang dilalui oleh Hafizuddin Fazil sebagai penggiat seni dapat dijadikan sumber inspirasi dan semangat kepada semua masyarakat.
Copyright (c) 2025 Muhamad Zaidi Idris, Muhammad Razif AlHaj, Noor Arina Md Arifin, Nurulannisa Abdullah https://creativecommons.org/licenses/by/4.0/
Dari Penulis ke Penerbit: Legasi dan Sumbangan Raja Azmi dalam Seni dan Hiburan.
Temubual ini dilakukan bersama seorang tokoh serba boleh iaitu Raja Azmi binti Raja Sulaiman. Beliau merupakan seorang pelakon, penulis, pengarah dan penerbit televisyen dan filem Malaysia. Beliau berasal dari Kuala Kangsar, Perak dan dilahirkan pada 27 Jun 1959. Tujuan temubual Adalah untuk mengetahui tentang perkembangan beliau dalam dunia hiburan yang hampir 39 tahun berada di dalam industry seni tanah air. Temubual tersebut telah dijalankan secara atas talian menggunakan platform Google Meet pada 18 Jun 2022. Temubual tersebut telah menyentuh sedikit sebanyak mengenai latar belakang tokoh yang mempunyai banyak pengalaman dalam dunia hiburan ini. Seterusnya, temubual ini juga telah memfokuskan kepada kehidupan peribadi serta penglibatan beliau berkaitan industri seni di Malaysia. Raja Azmi binti Raja Sulaiman juga ialah seorang yang dikenali dengan animasi ‘Anak-Anak Sidek’ pada hujung 90-an. Selain itu, beliau juga berlakon dalam beberapa drama antaranya ‘Dia Menantu Rahasia’, ‘Satukan Rasa’ dan ‘Aku Pilih Bahagia’. Beliau juga turut mengarah filem ‘Enjin No.9’ dan menerbitkan salah satu filem yang menimbulkan sensasi iaitu ‘...Dalam Botol’ serta ‘Volkswagen Kuning’.
Copyright (c) 2025 Nadiatul Nasriah Zubaidi, Nurul Atikah Abd Rohim, Nurulannisa Abdullah, Siti Aishah Mokhtar https://creativecommons.org/licenses/by/4.0/
Bintang Versatil Abang Don: Riezman Khuzaimi
Temu bual ini telah dilakukan bersama tokoh seniman Malaysia iaitu Mohd Rizman bin Mohd Khuzaimi atau juga dikenali sebagai Riezman Khuzaimi untuk mengetahui tentang kerjaya beliau dalam bidang lakonan, pengarahan dan penerbitan filem di Malaysia. Temu bual ini telah dijalankan secara dalam talian melalui aplikasi Google Meet. Tarikh temu bual tersebut adalah pada 28 Jun 2022 bersamaan dengan hari Selasa bermula jam 10 pagi sehingga 12 tengahari. Tujuan temu bual ini adalah untuk mengkaji latar belakang, sejarah hidup dan sumbangan beliau sepanjang bergelar sebagai seorang penggiat seni lakonan, pengarah dan penerbit filem. Hasil temu bual menyatakan bahawa beliau mula bergelar seorang pelakon pada tahun 90-an. Sepanjang pembabitan dalam bidang lakonan, beliau pernah membintangi filem yang berjudul ‘Congkak’ hasil arahan daripada Ahmad Idham pada tahun 2008. Filem tersebut telah mendapat perhatian dari negara-negara luar seperti Indonesia, Singapura, Brunei dan Thailand dan pernah ditayangkan di panggung Covent Garden, London. Selain daripada itu, beliau juga pernah membintangi filem antarabangsa seperti ‘Skyline Cruisers’ yang berasal dari Hong Kong pada tahun 2000, arahan daripada Wilson Yip Wai-Shun. Beliau turut menjadi pembantu pengarah bagi filem Mencari Cinta yang ditayangkan pada tahun 2013. Di dalam temu bual ini Riezman Khuzaimi juga mengulas mengenai permasalahan yang dihadapi oleh artis veteran pada masa kini serta memberi pandangan mengenai industri perfileman tempatan.
Copyright (c) 2025 Muhammad Haziq Abd Rahman, Nur Ayu Nadhirah Abu Bakar, Noor Rahmawati Alias, Noor Arina Md Arifin https://creativecommons.org/licenses/by/4.0/
Menjejak Sejarah Jabatan Arkib Universiti (JAU) Teknologi MARA (UiTM)
Bangunan memainkan peranan penting dan memberikan nilai tambah kepada kehidupan sama ada dari aspek sosial, ekonomi serta persekitaran dalam pelbagai sektor. Lantaran itu, kajian ini dilaksanakan bagi mengetengahkan kepentingan bangunan dari perspektif sejarah sebagai suatu warisan yang perlu dilestarikan. Kajian ini juga berpotensi dalam memberi gambaran terhadap kepentingan pemuliharaan dan pengukuhan terhadap sesuatu bangunan sebagai salah satu aspek yang melambangkan identiti dan sejarah warisan sesuatu komuniti atau organisasi. Kajian ini memfokuskan terhadap sejarah salah satu jabatan yang telah lama ditubuhkan di Universiti Teknologi MARA (UiTM) iaitu menjurus kepada Jabatan Arkib Universiti (JAU) yang terletak di UiTM Shah Alam. Kajian ini merungkai dan memberikan pendedahan terhadap Arkib Universiti menerusi beberapa persoalan yang dikemukakan dari aspek penubuhan, isu dan cabaran, serta keterlibatan dokumen-dokumen penting. Penyelidikan ini dijalankan dengan menggunakan kaedah Sejarah Lisan dengan menemu ramah bersama dua tokoh yang terlibat dalam penubuhan Arkib Universiti bagi mengumpulkan maklumat-maklumat dari sumber yang utama atau primer.
Copyright (c) 2024 Nurasyirah Abdul Ghani, Nurul Sarah Izzeti Mohd Salleh, Jafalizan Md Jali https://creativecommons.org/licenses/by/4.0/
Kajian yang dilaksanakan adalah berkaitan dengan seni anyaman ketupat di tanah air dengan menemu bual tokoh dalam bidang tersebut. Nama tokoh tersebut ialah, Seri Dewi Binti Tawil iaitu seorang penduduk kampung di Bukit Changgang dan mempunyai pengalaman selama 44 tahun dalam bidang terbabit. Artikel ini menekankan mengenai sejarah awal serta pengalaman tokoh dalam bidang tersebut. Selain itu, artikel turut menyatakan kepentingan dan sumbangan kajian terhadap masyarakat. Sumber rujukan bagi artikel ini adalah melalui medium laman sesawang, artikel ilmiah, buku, surat khabar dan jurnal-jurnal berkaitan dengan seni anyaman ketupat. Oleh itu, kajian ini boleh dijadikan sumber rujukan kepada pengkaji yang memerlukan kajian ilmiah yang lebih mendalam mengenai seni anyaman ketupat di tanah air ini. Kajian ini turut mempunyai kepentingan dari segi mengekalkan maklumat dan pengetahuan terutamanya kepada generasi milenial agar ianya dapat dijadikan panduan dan sumber motivasi yang berkualiti pada masa mendatang.
Copyright (c) 2024 Muhammad Hazwan Abu Hanipah, Tengku Irfan Shauqi Tengku Ahmad Faizal, Mohd Nizam Yunus, Jafalizan Md Jali https://creativecommons.org/licenses/by/4.0/
Menyelusuri Sejarah dan Latar Belakang Masjid Diraja Tengku Ampuan Jemaah Bukit Jelutong
Terdapat banyak bangunan lama dan bersejarah di Malaysia yang terbiar akibat kecuaian dan kesilapan manusia. Masalah seperti projek tergendala dan pembatalan kontrak pembinaan dari pihak kerajaan dan swasta merupakan antara punca permasalahan ini berlaku. Sekiranya masalah ini berlaku secara berterusan, ia akan memberi kesan kepada ekonomi negara seperti pihak kerajaan perlu membelanjakan kos tambahan untuk menyelenggara bangunan-bangunan terbiar tersebut. Sumber yang sepatutnya digunakan untuk pembangunan lain terpaksa ditangguhkan untuk menangani masalah bangunan-bangunan lama ini. Seterusnya, bangunan-bangunan seperti masjid yang ada di Malaysia ini mempunyai keunikannya yang tersendiri yang telah mencerminkan kepelbagaian budaya dan sejarah seperti rekaan seni bina, penggunaan seni ukiran kayu dan lain-lain. Oleh itu, kajian ini dijalankan untuk mengkaji sejarah penubuhan dan pembangunan Masjid Diraja Tengku Ampuan Jemaah Bukit Jelutong. Di samping itu, kajian ini juga dilakukan untuk mengetahui faktor penubuhan pembangunan Masjid Diraja Tengku Ampuan Jemaah Bukit Jelutong dan juga untuk mengetahui struktur dan fungsi setiap bentuk bangunan Masjid Diraja Tengku Ampuan Jemaah Bukit Jelutong.
Masjid Diraja Tengku Ampuan Jemaah Bukit Jelutong
Copyright (c) 2024 Hanis Khairina Muhammad Rusdan, Nurul Izzah Mohd Roseliza, Hazila Timan, Jafalizan Md Jali https://creativecommons.org/licenses/by/4.0/
Menelusuri Adat Dan Budaya Hari Gawai Dayak
Kajian yang dilaksanakan adalah berkaitan dengan pengalaman seseorang dalam sambutan Hari Gawai Dayak yang sangat berpengalaman serta mempunyai gelaran yang layak sebagai orang lama dalam adat dan kebudayaan sambutan Hari Gawai Dayak tersebut. Hillary Chukan Briak ialah mantan ketua kampung, yang kini telah diwariskan kepada anak beliau, bertempat di Rumah Panjang Jackery Hillary Chukan, Sungai Menyan, Sibu, Sarawak. Beliau merupakan seorang yang sangat berpengalaman dalam tatacara dan adat serta budaya semasa sambutan Hari Gawai Dayak. Artikel ini menekankan tentang sejarah awal, dan mendedahkan adat-adat serta budaya dalam sambutan Hari Gawai Dayak. Selain itu, artikel ini juga menyatakan kepentingan dan sumbangan dalam memelihara adat dan kebudayaan orang Dayak. Sumber rujukan bagi artikel ini adalah melalui laman sesawang, artikel ilmiah, buku, surat khabar dan jurnal-jurnal yang berkaitan dengan sambutan Hari Gawai Dayak. Kajian ini diharapkan boleh dijadikan sumber kepada pengkaji yang memerlukan kajian ilmiah yang lebih mendalam mengenai adat dan budaya sambutan Hari Gawai Dayak ini. Kajian ini turut mempunyai kepentingan dari segi mengekalkan maklumat dan pengetahuan terutamanya kepada generasi masa sekarang agar ianya dapat dijadikan panduan dan sumber motivasi yang berkualiti pada masa yang akan datang.
Copyright (c) 2024 Ricky Anak Edwin, Muhammad Hafiz Fakrul Zaman @ Hamdan, Mohd Nizam Yunus, Jafalizan Md Jali https://creativecommons.org/licenses/by/4.0/
Menerokai Sejarah Penubuhan Surau Cahaya SPK
Transkrip ini mengandungi temubual bersama Dato’ Haji Zon Bin Abdul Hamid dan Saiful Maznil Bin Othman mengenai pengalaman mereka sebagai ahli jawatankuasa surau yang mengetahui berkaitan surau sejak di awal penubuhan Surau Cahaya SPK. Temubual ini dijalankan di Surau Cahaya SPK, Shah Alam, Selangor pada hari Khamis, 20 Jun 2024 dan Ahad, 23 Jun 2024, kedua-duanya bermula pada 3:30 petang. Beliau berdua merupakan ahli jawatankuasa yang aktif sejak 2014 dan bekerjasama bersama pihak surau yang lain dalam menambahbaik keadaan surau dan mengaktifkan penglibatan surau. Kandungan transkrip ini merangkumi latar belakang dan sejarah penubuhan Surau Cahaya SPK dan bagaimana pihak surau mampu menambahbaik keadaan surau hingga kini mampu menjadi surau sebagai tempat aktif ibadah dan program-program lain. Selain itu, di dalam transkrip ini juga membincangkan faktor-faktor penubuhan Surau Cahaya SPK dan mengapa surau ini dibina di tempat tersebut. Seterusnya, di dalam transkrip ini juga menceritakan cabaran-cabaran yang dihadapi oleh pihak surau dalam misi membangun dan menambahbaik Surau Cahaya SPK supaya menjadi tempat yang aktif untuk penduduk berkunjung dan melakukan ibadah serta menghadiri program-program yang dijalankan oleh pihak surau.
Copyright (c) 2024 Siti Nurlita Mohd Saad, Nur Farzana Qistina Muhammad Azri, Nik Azliza Nik Ariffin, Jafalizan Md Jali https://creativecommons.org/licenses/by/4.0/
Menempuhi Sejarah dan Warisan Kampung Kemuning
Transkrip ini mencakup hasil penyelidikan bersama Encik Che Yusuf bin Che Idris mengenai sejarah dan perkembangan Kampung Kemuning, Machang, Kelantan. Wawancara tersebut dilaksanakan pada 29 Jun 2024, hari Sabtu, mulai pukul 10 pagi, bertempat di Masjid Mukim Pemanok, Kampung Kemuning, Machang, Kelantan. Beliau yang berusia 81 tahun, adalah penduduk tertua di Kampung Kemuning. Beliau telah menyaksikan berbagai perkembangan dan kemajuan di kampung tersebut sepanjang hidupnya. Selain itu, beliau juga telah mengalami berbagai peristiwa, baik yang suka maupun yang duka, selama 81 tahun terakhir. Isi transkrip ini meliputi sejarah pemukiman Kampung Kemuning dan juga perkembangan serta kegiatan sosioekonomi di kampung tersebut.
Copyright (c) 2024 Nur Ain Sallehudin, Siti Nur Syahirah, AP Azli Bunawan, Jafalizan Md Jali https://creativecommons.org/licenses/by/4.0/
Melangkaui Batas Perjalanan Sorang Wanita Dalam Kerjaya Sebagai Diplomat
Kerjaya sebagai seorang pegawai diplomat bukanlah satu tugas yang mudah terutamanya apabila tugas itu disandang oleh seorang wanita. Kajian ini dijalankan untuk meneroka pengalaman seorang wanita yang berkhidmat sebagai diplomat Malaysia di Prague, Republik Czech. Objektif utama kajian ialah melusuri latar belakang, memahami peranan dan tanggungjawab serta mendalami cara wanita mengatasi cabaran dan kerjaya yang didominasi oleh golongan lelaki. Dengan menggunakan metodologi sejarah lisan, temubual dilakukan untuk mendapatkan perspektif terperinci mengenai pengalaman dan sumbangan diplomat wanita di negara tersebut. Hasil kajian menunjukkan bahawa diplomat wanita tersebut berjaya mengatasi cabaran melalui kepimpinan beliau yang cekal dan dedikasi. Kejayaan beliau memperkukuhkan peranan wanita dalam kerjaya ini dapat memberi inspirasi kepada wanita lain. Kepentingan penyertaan wanita dalam kerjaya diplomat ini dan saranan langkah untuk meningkatkan penyertaan dan kejayaan wanita di peringkat antarabangsa diberi penekanan dalam kajian ini. Dengan ini, kita dapat melihat bahawa wanita berpontensi untuk menjadi pemimpin yang hebat terutamanya dalam bidang diplomatic dan hubungan luar negara ini.
Copyright (c) 2024 Nurmaisarah Syahmina Mohd Tahir, Nurul Nadia A. Rahman, Nordiana Mohd Nordin, Jafalizan Md Jali https://creativecommons.org/licenses/by/4.0/
Menjejaki Keunikan Pembinaan Masjid Bulat, Petaling Jaya
Kajian ini dilakukan bagi mengetengahkan sejarah pembinaan Masjid Tun Abdul Aziz, Seksyen 14, Petaling Jaya lebih dikenali dengan julukan Masjid Bulat. Antara objektif kajian ini ialah untuk mendokumentasikan sejarah awal pembinaan Masjid Bulat, merungkai keunikan seni bina Masjid Bulat dan mengkaji manfaat pembangunan Masjid Bulat di kalangan masyarakat setempat. Dalam temu bual yang dijalankan Bersama Tuan Haji Sohaimi bin Ismail yang merupakan pengurus di Masjid Bulat, beliau merentangkan latar belakang pendidikan, sejarah awal Masjid Bulat, reka bentuk dan seni binanya, dan kesan pembangunan kepada komuniti setempat. Di hujung wawancara ini, Tuan Haji Mohammad Sohaimi bin Ismail mengetengahkan matlamat beliau untuk menjadikan Masjid Bulat ini lebih diketahui ramai khususnya di seluruh negara dan menjadi teladan dalam pelbagai bidang, terutamanya dalam era moden ini. Kajian ini akan memberikan maklumat tentang sejarah awal pembinaan Masjid Bulat dan individu yang terlibat dalam pembangunannya. Akhir kalam, semua pihak harus bekerjasama untuk memelihara dan memulihara sejarah pembinaan masjid ini kerana masjid adalah institusi keagamaan yang paling penting dalam Islam, terutamanya berkenaan dengan pendidikan dan pembangunan komuniti.
Copyright (c) 2024 Nur Anisha Shazlin Sidek, Siti Nur Nabihah Muhamad Fairul Anuar, Jafalizan Md Jali https://creativecommons.org/licenses/by/4.0/
Melestarikan Sejarah Seni Warisan Budaya Tarian Piring Selangor
Kajian ini membincangkan Tarian Piring Selangor sebagai salah satu warisan budaya yang penting di negeri Selangor. Tarian ini bukan sahaja mewakili keunikan seni persembahan tradisional, tetapi juga menjadi simbol identiti budaya bagi masyarakat setempat. Melalui metodologi sejarah lisan dan temu bual dengan tokoh-tokoh yang berperanan dalam pemeliharaan tarian ini, kajian ini mendalami sejarah, perkembangan, dan makna budaya di sebalik tarian piring. Dapatan kajian menunjukkan bahawa usaha pemuliharaan yang berterusan adalah penting untuk memastikan tarian ini diwarisi oleh generasi akan datang. Penelitian ini juga membincangkan tentang cabaran yang dihadapi dalam mengekalkan tarian piring di alaf baru ini, serta langkah-langkah yang boleh diambil untuk mempromosikan dan memelihara seni warisan ini.
Copyright (c) 2024 Rabiatul Addawiah, Nur Anis Nabila Borhan, Marlia Idrus, Jafalizan Md Jali https://creativecommons.org/licenses/by/4.0/
Kajian yang dijalankan adalah berkaitan dengan pengalaman seseorang dalam mengetahui penubuhan masjid Seksyen 7 Shah alam, yang sangat berpengalaman serta mempunyai gelaran yang layak sebagai orang lama dalam penubuhan masjid tersebut. Nama diberi Haji Mohd Hassan Bin Awang Boon iaitu selaku bekas Lembaga pengarah masjid Seksyen 7 yang masih berkhidmat di masjid berkenaan. Beliau seorang yang berpengalaman dan mengetahui awal permulaan penubuhan masjid Seksyen 7 Shah Alam. Artikel ini menekankan tentang Sejarah awal awal penubuhan Masjid Seksyen 7 sehingga kini. Selain itu juga artikel ini juga menyatakan kepentingan dan sumbangan Masyarakat dalam mengimarahkan masjid tersebut. Sumber rujukan bagi artikel ini adalah melalui medium laman sesawang, melawat tapak masjid dan media sosial yang terlibat. Oleh itu, kajian ini dijadikan sumber rujukan kepada pengkaji yang memerlukan kajian ilmiah yang lebih mendalam mengenai Sejarah penubuhan masjid Seksyen 7 Shah Alam. Kajian ini turut mempunyai kepentingan dari segi mengekalkan maklumat dan pengetahuan terutamnya kepada generasi akan datang agar dapat dijadikan panduan dan sumber motivasi untuk senstiasa menjejakkan kaki ke masjid.
Copyright (c) 2024 Siti Nur Athirah Mohd Azman, Nur Farzana Irdina Razi, Jannatul Iza Ahmad Kamal, Jafalizan Md Jali https://creativecommons.org/licenses/by/4.0/
Menyingkap Sejarah Penubuhan Masjid Saujana Utama, Sungai Buloh, Daerah Kuala Selangor.
Masjid memainkan peranan yang amat penting dalam kehidupan masyarakat Islam di Malaysia. Sejarah masjid adalah pokok kepada penghayatan asal-usul, perkembangan, dan identiti komuniti Islam tempatan. Dengan mempelajari sejarah masjid, kita dapat mengetahui sejarah dan peristiwa di sebalik tabir sesebuah bangunan masjid termasuklah penubuhan, pentadbiran, sosial, dan budaya, serta sumbangan masjid terhadap masyarakat dan komuniti setempat. Masjid di Malaysia bukan sahaja berfungsi sebagai tempat ibadah tetapi juga sebagai pusat kegiatan sosial, pendidikan, dan kebajikan. Artikel ini akan membincangkan tentang salah satu masjid yang terdapat di Selangor, iaitu Masjid Saujana Utama (MSU), Sungai Buloh, Daerah Kuala Selangor yang memainkan peranan penting sebagai pusat tumpuan besar masyarakat sekitar Bandar Saujana Utama untuk melaksanakan aktiviti ibadah dan kemasyarakatan. Artikel ini turut membincangkan berkenaan perkembangan MSU yang merangkumi sejarah awal penubuhannya, peranan, cabaran sehingga kini, nasihat dan harapan dalam mendepani cabaran pada masa akan datang.
Copyright (c) 2024 Muhammad Irfan Danial Saifulamri, Muhamad Hafiz Mohd Khir, Saiful Farik Mat Yatin, Jafalizan Md Jali https://creativecommons.org/licenses/by/4.0/
Di Sebalik Tawa Seorang Penghibur: Ebby Yus
Artikel ini berdasarkan sumber daripada kajian penulis tehadap tokoh sejarah lisan yang dijalankan bersama pelakon dan pelawak veteran yang terkenal di Malaysia pada era 80an iaitu Muhammad Yunus bin Abdul Rashid yang lebih dikenali sebagai Ebby Yus dan sesi temubual ini dilakukan adalah untuk mengetahui pengalaman beliau dalam industri lakonan di Malaysia. Artikel ini menceritakan tentang pengalaman beliau sebagai pelakon dan pelawak veteran. Selain itu, artikel ini merangkumi kisah latar belakang pendidikan dan juga perkembangan beliau di dalam kerjaya sebagai seorang pelakon dan pelawak di Malaysia. Beliau sangat berpengalaman dalam bidang industri seni ini selama lebih tiga puluh lima tahun. Pengalaman dan sumbangan terhadap kerjaya beliau amatlah berharga dan berharap perkongsian tersebut dapat membangkitkan semangat generasi muda masa kini dalam menceburi minat dalam bidang lakonan dan hiburan di Malaysia.
Copyright (c) 2024 Nurulannisa Abdullah, Noor Arina Md Arifin, Alisa Qistina Rosslee, Nurul Farihah Ismail, Nurul Nabilah Najwa Rosnan https://creativecommons.org/licenses/by/4.0/
Menyelusuri Perjalanan Hidup Ketua Wanita UMNO Kampung Padang Jawa
Kajian ini adalah berkaitan dengan sejarah dan pencapaian Puan Rusni binti Zakaria, Ketua Wanita UMNO Cawangan Kampung Padang Jawa. Beliau telah dibesarkan di kampung tersebut dan kemudian mula mengikuti jejak langkah ibunya dalam bidang politik. Puan Rusni telah memberikan sumbangan besar dalam bidang politik dan kepimpinan wanita di peringkat komuniti. Menggunakan pendekatan kualitatif melalui kaedah sejarah lisan, kajian ini melibatkan temubual bersama Puan Rusni binti Zakaria dam Puan Sasaliza binti Mohd Sirin. Tujuan utama kajian ini adalah untuk mendalami sejarah latar belakang Puan Rusni, serta mengenal pasti pencapaian, sumbangan, dan cabaran yang dihadapinya sebagai Ketua Wanita UMNO. Dengan dokumentasi yang terperinci dan pendedahan yang lebih luas, kajian ini diharapkan dapat memberikan sumbangan bermakna dalam bidang kepimpinan wanita di Malaysia dan menyokong usaha dokumentasi sejarah lisan yang masih kurang mendapat perhatian, khususnya mengenai peranan wanita dalam kepimpinan.
Copyright (c) 2024 Adila Ahmad Sukeri, Nur Alia Mohd Nizam, Jannatul Iza Ahmad Kamal, Jafalizan Md Jali https://creativecommons.org/licenses/by/4.0/
Boria: Menganyam Tradisi dalam Persembahan
Seni boria adalah seni warisan tradisional yang popular di negeri utara Pulau Pinang. Kajian ini membincangkan mengenai asal-usul dan sejarah boria untuk memberi pendedahan yang jelas kepada masyarakat. Kajian ini menjelaskan perubahan yang berlaku dalam seni boria dari awal sehingga kini. Kajian ini menggunakan kaedah pengumpulan maklumat melalui jurnal, akhbar, buku, laman web rasmi dan temubual bersama tokoh seni warisan boria. Semua pihak haruslah mengambil serius untuk menjaga dan memperkenalkan seni warisan boria ini. Kajian ini dapat memberi kesan kepada masyarakat tentang kepentingan seni warisan boria yang perlu diberi perhatian dan diwarisi oleh generasi yang akan datang supaya seni warisan boria ini terus dikekalkan. Hasil kajian ini boleh membantu individu, masyarakat dan para penyelidik dalam mengkaji seni warisan boria in dengan lebih terperinci.
Copyright (c) 2024 Nor kamariah Chik, Nur Azlini Mohd Suhaimi, Wan NoorulFarisya Azween Wan Hussin https://creativecommons.org/licenses/by/4.0/
Zulkifli Ismail: Menelusuri Perjalanan Kehidupan Seorang Anak Seni
Temubual ini dilakukan bersama pelakon veteran yang dikenali di Malaysia iaitu Zulkifli Bin Ismail atau lebih dikenali sebagai Zulkifli Ismail dan sesi temubual ini dilakukan adalah untuk mengetahui beliau dalam industri seni di Malaysia. Temubual ini dilakukan secara atas talian iaitu melalui Google Meet yang dilakukan pada 13 hari bulan Februari bermula pada jam 4:30 pagi sehingga 7:10 malam. Zulkifli Ismail mula terlibat dalam industri seni selepas Zulkifli diperkenalkan oleh TV3 sebagai pelakon utama dalam slot cerekarama Basikalku pada sekitar tahun 1986, pada tahun yang sama Zulkifli ke Universiti Sains Malaysia untuk mengikuti pengajian Sijil Seni Kreatif. Sekembali dari USM, Zulkifli menyertai RTM semula sebagai penulis skrip dan penyampai di unit Berita Ehwal Semasa. Sejak tahun 1992 hingga kini, beliau menjadi pelakon sepenuh masa. Bakat lakonan beliau mula dikesan oleh Allahyarham Nasir Ali ketika sedang menyaksikan teater di Dewan Bagunan Kuala Lumpur (DBKL). Sebelum ini beliau merupakan seorang penulis, Semasa menulis, Zulkifli pernah menggunakan beberapa nama samaran termasuk Arjuna Setia dan Dzul Isma. Sejak berusia enam belas (16) tahun, sajak-sajaknya sering tersiar di akhbar, majalah dan radio. Sajaknya yang pertama berjudul Ramadhan Tiba Tika Aku Masih Lena disiarkan di akhbar Bintang Timur.
Copyright (c) 2024 Siti Aishah Mokhtar, Nurulannisa Abdullah, Aiman Hakim Aljefri, Muhammad Hafiz Supran https://creativecommons.org/licenses/by/4.0/
Temubual ini membincangkan berkaitan pengalaman seorang penyanyi veteran Tahir Ali atau lebih dikenali sebagai Jatt Black Dog Bone. Tujuan temubual ini diadakan adalah untuk mengetahui tentang perjalanan kerjaya beliau sepanjang berada di dalam industri muzik tanah air. Walaupun terdapat pelbagai cabaran dan dugaan yang perlu dihadapi sepanjang melibatkan dirinya dalam industri seni hiburan ini, beliau tetap kuat dan cekal dalam mengharungi semua cabaran itu. Tambahan itu selaras dengan objektif kajian, temubual ini diadakan untuk mengkaji latar belakang kehidupan dan sejarah pendidikan tokoh. Di samping itu, dalam menyentuh sedikit mengenai latar belakang tokoh yang telah banyak memberikan perkhidmatan dalam memartabatkan lagi industri seni hiburan di negara ini, temu bual ini dijalankan bagi mengupaskan mengenai sumbangan atau pencapaian yang diterima oleh tokoh sepanjang beliau bergiat aktif dalam Industri Muzik Malaysia. Diharapkan sejarah kehidupan dan kerjaya beliau dapat dijadikan sumber inspirasi kepada semua orang.
Copyright (c) 2024 Fatin Nur Zulkipli, Siti Aishah Mokhtar, Nor Hafizzah Mohamed Razali , Nurizazi Mohd Rosli https://creativecommons.org/licenses/by/4.0/
Yantzen: Sorotan Kehidupan Seorang Rocker
Kajian ini adalah berasaskan kepada temubual bersama artis legenda tanah air Yantzen bin Juniwan. Beliau merupakan seorang penyanyi dan pelakon lelaki berasal dari Singapura. Beliau terkenal sebagai mantan vokalis kumpulan rock Rusty Blade pada akhir 80-an. Kajian ini adalah bertujuan untuk mengetahui dengan lebih mendalam mengenai kerjaya beliau yang sudah hampir menjangkau 40 tahun berkecimpung dalam industri seni tanah air. Beliau merupakan mantan vokalis kumpulan May dan pernah beberapa kali mengeluarkan album solo di era 90an. Beliau juga pemah membuka sebuah kedai jualan kaset di Joo Chiat Complex (Singapura). Pada tahun 2020 Yantzen adalah salah seorang daripada 14 peserta Gegar Vaganza musim ketujuh, sebuah rancangan televisyen realiti muzik Malaysia terbitan Astro yang menyaksikan penyanyi profesional lama atau berpengalaman dalam industri muzik di Malaysia bersaing dalam satu pertandingan nyanyian. Temubual ini juga menyentuh serba sedikit tentang latar belakang beliau serta pengalaman beliau dalam bidang perniagaan. Selain itu, temubual ini juga memaparkan pandangan peribadi beliau mengenai industri seni di negara kita dan perbezaan artis- artis semasa era beliau dan masa kini. Cadangan dan harapan beliau tentang industri seni warisan tanah air juga turut dikupas.
Ungku Nur Aqilah Hidayah Ungku Abdul Halim
Copyright (c) 2024 Noor Arina Md Arifin, Noor Rahmawati Alias, Shahira Sarmila Sharudin, Ungku Nur Aqilah Hidayah Ungku Abdul Halim https://creativecommons.org/licenses/by/4.0/
Mustaffa Din (Mus May): Warna Warni Kehidupan Seorang Rocker
Kajian ini adalah berasaskan kepada temu bual yang dibuat bersama penyanyi veteran muzik rock yang dikenali di Malaysia iaitu Mustaffa Din atau lebih dikenali sebagai Mus May. Temu bual dijalankan secara dalam talian melalui aplikasi Google Meet yang mengambil masa selama 2 jam 30 minit. Objektif kajian ini dilaksanakan adalah bagi mengetahui latar belakang peribadi penyanyi Mus May, pengalaman beliau serta cabaran yang dihadapinya dalam dunia seni muzik. Penglibatan beliau dalam industri muzik rock tanah air bermula selepas menamatkan pengajian di Sekolah Menengah Ipoh, Perak pada sekitar tahun 1984. Beliau dan rakannya telah menubuhkan sebuah kumpulan muzik rock yang bernama Green Agnour. Beliau kemudian diberikan peranan sebagai vokalis kumpulan May bermula 1985. Beliau juga pernah menjadi vokalis beberapa kumpulan lain seperti Strangers dan Wings. Melalui sesi temu bual ini, pelbagai maklumat dapat dikumpulkan berkaitan kehidupan beliau sebagai anak seni, dan pencapaian bagaimana beliau sebagai salah seorang penyanyi yan terkenal pada sekitar tahun 80-90 an sehinggalah ke hari ini. Informasi hasil daripada temu bual ini boleh dijadikan iktibar kepada generasi muda yang ingin mengasah bakat di dalam industri muzik pada masa kini.
Copyright (c) 2024 Noor Rahmawati Alias, Fatin Nur Zulkipli, Muhammad Amirul Hakimi Othman, Siti Hezel Sophia Zamri https://creativecommons.org/licenses/by/4.0/
Mengangkat Nama Malaysia di Peringkat Antarabangsa: Biografi dan Pencapaian Karamjit Singh Dalam Sukan Rali.
Artikal ini merupakan tentang biografi Encik Karamjit Singh. Ianya mengenai perjalanan kerjaya dan pencapaian beliau sebagai pelumba rali negara yang banyak mengharumkan nama negara dengan memenangi pelbagai perlumbaan rali di peringkat antarabangsa. Walaupun pelbagai rintangan yang beliau hadapi terutama sekali dari segi dana untuk menyertai perlumbaan, namun Encik Karamjit Singh tidak pernah berputus asa dengan sukan yang beliau cintai dan cemburi selama lebih 40 tahun iaitu perlumbaan rali.
Copyright (c) 2025 Muhamad Ikhmal Azman, Muhammad Izzat Abd Latif, Wan Fatin Ilyana Shaik Ahmad Nazri, Jafalizan Md Jali, Marlia Idrus https://creativecommons.org/licenses/by/4.0/
Dari Buluh ke Langit: Pesona Wau di Langit Malam Kelantan.
Kajian ini bertujuan untuk mendokumentasikan dan menghidupkan kembali tradisi permainan wau, salah satu warisan budaya tradisional Malaysia yang kaya dengan nilai seni dan sejarah. Fokus utama kajian adalah proses pembuatan wau tradisional, motif hiasannya, serta peranannya dalam kehidupan masyarakat Melayu, dengan tumpuan khusus kepada pengalaman Encik Mohd Haniff bin Salleh, seorang pembuat wau muda dari Kelantan. Melalui pendekatan kualitatif dan sejarah lisan, kajian ini mengenal pasti cabaran utama dalam memelihara seni ini, termasuk kurangnya minat generasi muda, perubahan sosial, dan pengaruh teknologi moden. Selain menyingkap sumbangan permainan wau terhadap ekonomi tempatan dan identiti budaya negara, artikel ini juga mengusulkan langkah-langkah untuk memupuk kesedaran dan apresiasi terhadap seni wau. Diharapkan, hasil kajian ini dapat memastikan seni pembuatan wau terus diwarisi dan dihargai oleh generasi akan datang.
Copyright (c) 2025 Muhammad Nur Hizatul Hafizan Borhan, Nur Afifah Abdul Razak2, Jafalizan Md Jali, Nik Azliza Nik Ariffin https://creativecommons.org/licenses/by/4.0/
Sukan Lompat Bergalah dalam Lensa Sejarah Lisan: Nor Sarah Adi.
Artikel ini mengkaji perjalanan kerjaya dan sumbangan Nor Sarah Adi, atlet lompat bergalah yang menjadi ikon sukan Malaysia. Pendekatan sejarah lisan digunakan untuk mendokumentasikan pengalaman beliau dalam mencapai pelbagai kejayaan, termasuk memenangi pingat emas dalam acara lompat bergalah di Sukan SEA 2021. Kajian ini merangkumi cabaran peribadi yang dihadapi, seperti menjalani latihan tanpa jurulatih tetap, kesulitan logistik, dan pengorbanan semasa Ramadan, yang menjadi sebahagian daripada usaha beliau untuk mengharumkan nama negara. Penyelidikan ini juga meneliti peranan sukan dalam membentuk perpaduan sosial, meningkatkan kesihatan masyarakat, dan menyumbang kepada pertumbuhan ekonomi negara. Hasil kajian mendapati bahawa Nor Sarah Adi bukan sahaja menjadi inspirasi kepada generasi muda tetapi juga merupakan contoh teladan dalam membangunkan semangat kesukanan di Malaysia. Dokumentasi ini diharapkan dapat menjadi rujukan berharga untuk generasi akan datang serta memacu lebih banyak kajian mengenai tokoh-tokoh sukan negara.
Copyright (c) 2025 Farzana Razak, Nurul Natasha Jamaluddin, Mohd Zairul Masron, Jafalizan Md Jali https://creativecommons.org/licenses/by/4.0/
Gayung Fatani: Mengungkap Rahsia Teknik Seni.
Seni Gayung Fatani berasal daripada Silat Melayu yang digunakan semasa peperangan zaman dahulu. Silat ini telah dibangunkan oleh Pertubuhan Seni Gayung Fatani Malaysia (PSGFM) sejak tahun 1976 oleh pengasas utamanya iaitu Allahyarham Tuan GM Haji Anuar Abdul Wahab. Pertubuhan ini berjaya mengekalkan Silat Melayu supaya terus berkembang dalam masyarakat di dalam dan juga luar negara. Kajian ini dibuat adalah untuk mengkaji silat yang telah dibangunkan oleh Pertubuhan Seni Gayung Fatani Malaysia. Selain itu, kajian ini juga bertujuan untuk mendokumentasikan sejarah penubuhan PSGFM dan latar belakang tokoh-tokoh penting yang terlibat. Seterusnya, untuk merungkaikan cabaran yang dihadapi oleh PSGFM sepanjang penubuhannya serta cara isu tersebut diatasi daripada terus berkembang. Kajian ini telah dijalankan dalam bentuk temubual melalui dua kaedah iaitu secara bersemuka dan atas talian. Tokoh utama yang ditemubual adalah Tuan Hazim Samsudin yang merupakan jurulatih silat PSGFM. Tokoh kedua yang ditemubual adalah Profesor Madya GM Pro Dr. Mohamad Nizam Mohamed Shapie yang merupakan jurulatih silat selama 23 tahun. Beliau juga merupakan seorang pengkaji silat. Hasil temubual bersama tokoh-tokoh ini telah berhasil menjawab objektif kajian ini. Kepentingan Silat Seni Gayung Fatani ini bukan sahaja untuk mempertahankan diri apabila bertempur dengan musuh tetapi juga adalah untuk mendisiplinkan diri pesilat supaya dapat berfikir dengan bijak dan mempunyai semangat jati diri yang tinggi.
Copyright (c) 2025 Nur Nitisya Halim, Nur Aisyah Yumni Aznan, Mohd Shamsul Mohd Shoid, Jafalizan Md Jali https://creativecommons.org/licenses/by/4.0/
Biar Bayang-Bayang Berbicara: Episod Wayang Kulit Gedek.
Wayang Kulit Gedek berasal daripada Thailand. Wayang kulit ini kurang diketahui orang ramai tentang kewujudannya. Kajian yang kami jalankan mengenai semua aspek Wayang Kulit Gedek iaitu dari asal-usulnya, teknik- teknik pembuatan patung, sehingga cara wayang kulit dipersembah. Dalam kajian kes ini, kami telah menemu bual dua orang tokoh yang sangat berpengalaman dalam warisan seni Wayang Kulit Gedek. Temubual ini telah dijalankan oleh saudari Nur Aimi Nadia Binti Hamzah dan saudari Nurul Syahirah Binti Mohd Najeeb dengan Encik Azhar bin Rusli dan Encik Norizan Bin Abdullah. Tembual pertama adalah dengan Encik Azhar Bin Rusli. Temubual ini dijalankan di tempat kediaman beliau di Hadapan Sek Keb Jelempok, 02600 Arau, Perlis pada hari khamis, 7 November 2024 pada jam 11.50 pagi hingga 2 petang. Beliau telah bergiat aktif dalam warisan seni ini sejak dari kecil lagi. Tambahan lagi, beliau mempunyai kumpulan Wayang Kulit Gedek di tempat beliau dan telah membuat persembahan seni ini di merata tempat di dalam dan luar negara. Selain itu, tembual ini membahaskan tentang asal-usul Wayang Kulit Gedek dan ke semua aspek Wayang Kulit Gedek dengan lebih mendalam. Seterusmya, tembual kedua pula adalah dengan Encik Norizan Bin Abdullah. Beliau merupakan kenalan rapat Encik Azhar Bin Rusli dan bergiat aktif dalam warisan seni ini sejak tiga puluh tahun lalu. Temubual ini dijalankan secara dalam talian pada hari jumaat, 10 Januari 2025 pada jam 5.50 petang hingga 6.39 petang. Temubual ini dijalankan untuk menguatkan kesahihan temubual sebelumnya dan mendapatkan maklumat tambahan tentang Wayang Kulit gedek ini. Beliau memberikan maklumat yang sama seperti Encik Azhar Bin Rusli.
Copyright (c) 2025 Nur Aimi Nadia Hamzah, Nurul Syahirah Mohd Najeeb, Ap-Azli Bunawan, Jafalizan Md Jali https://creativecommons.org/licenses/by/4.0/
Paluan Kompang Fatani: Irama Tradisi yang Mengukuhkan Identiti.
Kajian ini bertujuan untuk menyelidik seni tradisional Melayu, dengan fokus utama ialah pada Pertubuhan Seni Kompang Fatani Malaysia, yang merupakan pertubuhan seni kompang yang sudah lama wujud di Tanah Melayu. Pengenalan kajian ini menekankan kepentingan seni kompang dalam memperkukuh identiti budaya dan perpaduan sosial dalam masyarakat. Melalui objektif kajian, kajian ini mengenal pasti sejarah pertubuhan seni kompang fatani, mengkaji teknik-teknik permainan serta menilai kemahiran asas yang diperlukan oleh pemain kompang. Mengikut tinjauan literatur, kajian ini menganalisis sejarah, teknik pembuatan, dan perubahan dalam penggunaan kompang dari zaman tradisional hingga ke era moden. Penyelidikan ini juga mengkaji pengaruh muzik kontemporari terhadap seni kompang, serta cabaran yang dihadapi dalam mengekalkan relevansinya di kalangan generasi muda. Hasil kajian menunjukkan bahawa seni kompang bukan sahaja berfungsi sebagai alat muzik, tetapi juga sebagai simbol perpaduan dalam pelbagai acara tradisional dan keagamaan. Walau bagaimanapun, terdapat kekurangan sumber rujukan akademik yang mendalam mengenai seni kompang Fatani, yang menunjukkan perlunya lebih banyak penyelidikan dan dokumentasi. Kajian ini mencadangkan penggunaan platform digital untuk mempromosikan seni kompang dan menarik minat generasi muda, serta mengimbangi keperluan untuk mengekalkan tradisi dengan penyesuaian kepada kehendak semasa. Secara keseluruhan, kajian ini memberikan sumbangan penting dalam usaha memelihara dan mempromosikan seni budaya warisan Malaysia, serta menekankan peranan seni kompang dalam melestarikan identiti budaya masyarakat Melayu dalam dunia yang semakin global dan moden.
Copyright (c) 2025 Nur Aina Nazihah Anuar, Nurul Fatihah Razak, Jafalizan Md Jali https://creativecommons.org/licenses/by/4.0/
Dari Virus Ke Vaksin, Mencorakkan Masa Depan Kesihatan: Kisah Inspirasi Professor Datin Paduka Dr. Khatijah Binti Mohamad Yusoff.
Kajian ini bertujuan untuk menyelusuri sumbangan dan pencapaian Profesor Datin Paduka Dr. Khatijah Mohamad Yusoff, seorang tokoh perintis dalam bidang virologi di Malaysia. Temubual bersemuka diadakan pada 29 November 2024, bertempat di Institut Genom & Vaksin Malaysia bagi mendapatkan maklumat secara langsung mengenai pengalaman, cabaran dan kejayaan beliau dalam bidang virologi, khususnya berkaitan kajian virus dan pengembangan vaksin baru. Melalui sesi temubual ini, fokus utama diberikan kepada kajian-kajian beliau yang memberi impak besar kepada kesihatan awam, khususnya dalam pencegahan penyakit dan pengembangan strategi rawatan moden. Temubual ini turut mengupas cabaran yang dihadapi oleh beliau sepanjang perjalanan kerjaya sebagai seorang saintis, termasuk usaha beliau untuk meningkatkan kesedaran tentang kepentingan virologi di Malaysia. Hasil temubual ini bukan sahaja menyediakan dokumentasi yang bernilai untuk rujukan generasi akan datang tetapi juga memberi pandangan mendalam tentang cara ilmu virologi boleh dimanfaatkan untuk pembangunan kesihatan global. Hasil penemuan ini diharap dapat menjadi inspirasi kepada generasi muda dan para penyelidik dalam mengembangkan bidang sains dan kesihatan
Profesor Datin Paduka Dr. Khatijah Mohamad Yusoff
Copyright (c) 2025 Puteri Adilla Mastura Mohd Ghani, Nurul Fath Raafiqna Mohd Zamani, Jafalizan Md Jali, Mazlina Pati Khan https://creativecommons.org/licenses/by/4.0/